100 Debija

100. Debija ir latviešu popmūzikas un eirodeju grupa. Grupas dalībnieks šobrīd ir Agris Semēvics. Grupas darbības pirmajā posmā tajā darbojās arī Modris Skaistkalns, bet otrajā darbības posmā - arī Gints Stankevičs. Starp grupas atpazīstamākajiem skaņdarbiem ir dziesmas "Man dimantu nav", "Sen jau viss" un "Sajūsmu okeāns", kā arī deju mūzikas versijas populārām latviešu dziesmām "Vēlreiz", "Piezvani man" un "Nedalāmā".

 Vēsture 
Grupa tika dibināta 1993. gadā un pirmo uzstāšanos piedzīvoja 1993. gada 3. jūlijā Ogres estrādē, kur izpildīja grupas Jumprava dziesmu "Vēlreiz" jaunā aranžējumā. Septiņu darbības gadu laikā grupa izdeva 5 albumus, Latvijā sasniedza 100 000 eksemplāru tirāžu un uzstājās 412 koncertos. 2000. gadā grupas darbība tika apturēta uz nenoteiktu laiku.

2013. gada jūnijā pēc vairāk nekā 10 gadu klusuma perioda tika publicētas A. Semēvica jaunas solo versijas dziesmām "Sen jau viss" un "Man dimantu nav". Tikai mēnesi vēlāk un dienu pēc tam, kad apritēja divdesmitgade kopš pirmā koncerta, portālā apollo.lv tika publicēts grupas dalībnieka Modra Skaistkalna ziņojums par grupas darbības izbeigšanu. Galvenais pamatojums tam bija vēlme iesaistīties citos projektos. Grupas slavenākās dziesmas tika izpildītas bijušā dalībnieka Agra Semēvica solokoncertos.

2020. gada jūlijā, atzīmējot dziesmas "Man dimantu nav" pirmatskaņojuma 25 gadu jubileju, tika publicēta jauna šīs dziesmas versija, kuru izpilda Antra Stafecka un Normunds Pauniņš, un šai versijai tika nofilmēts arī video.

2020. gada 31. jūlijā Agris Semēvics paziņoja par grupas darbības atsākšanu kopā ar jaunu dalībnieku - Gintu Stankeviču. Tika publicēta jauna dziesma un mūzikas video "Ar mani viss notiek tā".

2022. gada 17. septembrī Lielvārdes kultūras namā notika īpaši gatavots grupas šovs ar dažādu viesu piedalīšanos. Grupa šovā uzstājās ar vienu tās dalībnieku A. Semēvicu un pavadošajiem dejotājiem. Vēlāk oktobrī intervijā Latvijas radio 2 A. Semēvics pauda pārliecību, ka attiecībā uz „100. Debiju” neviens neko jaunu negaida, kaut arī bijuši daži eksperimenti šajā jomā, un viņam nav arī entuziasma veidot jaunu pilnmetrāžas albumu.

Kopš 2022. gada rudens A. Semēvics ar nosaukumu "100. Debija" regulāri uzstājas dažādos pasākumos gan vienatnē, gan kopā ar deju grupu, ar programmu, kas sastāv no grupas "100. Debija" 1990. gadu dziesmām.

 Diskogrāfija 
 Studijas albumi 
 Debijas albums (1994.)
 Viss notiek (1995.)
 Kā tev iet (1996.)
 Kā viņa mani mīl (1998.)

(Izdevniecības "Gailītis G." izdotajā deju mūzikas izlasē iekļauta "100. debijas" dziesma "It kā no nekā", kura nav iekļauta nevienā grupas albumā)

 Izlases 
 Labākās dziesmas 1993-1999 (1999.)
 Dimanti ir (2026., vinils)

 Radio singli 
 Vēlreiz (1993.)
 Piezvani man (1993.)
 Nedalāmā (1994.)
 Netici tam (1994.)
 Kā brīnums (1994.) — LV #11, vēlāk 2023. gadā izdota vēlreiz akustiskā versijā
 Uz sapņiem (1995.) - dziesma izdota arī atsevišķi kā singls
 Man dimantu nav (1995.) — LV #9
 Tāds esmu es (1995.)
 Noslēpums (1995.) - dziesmai 1999. tika ierakstīta versija ar pilnu tekstu un tā ir iekļauta labāko dziesmu izlasē
 Kas aizliegt var to (1996.) — LV #14
 Kā tev iet (1996.) — LV #5
 Sen jau viss (1996.) — LV #1
 Atkal viens (1996.)
 Kādēļ (1998.) — LV #8
 Kā viņa mani mīl (1998.)
 Steidzies tā ir nakts (1998.)
 Un tu esi man (1998.)
 Sajūsmu okeāns (1999.)
 Man dimantu nav (2020.) - vokāls A.Stafecka & N.Pauniņš
 Ar mani viss notiek tā (2020.)
 Aizvējā (2021.)
 Satelīts (2021.) - tai skaitā arī R. Lejasmeijera un Mart Inc. remiksi
 Kā brīnums (2023.) - akustiskā versija 1994. gada dziesmai, piedalās G. Ivans un K. Tobis

 Atsauces 

Kategorija:1990. gadu mūzikas grupas
Kategorija:Latvijas popgrupas
Kategorija:Latvijas deju mūzikas grupas
Kategorija:Latvijas elektroniskās deju mūzikas grupas